**Informatīvais ziņojums**

Par 2020. gada 5. marta Eiropas Savienības Vides ministru padomes sanāksmē izskatāmajiem jautājumiem

2020. gada 5. martā notiks Eiropas Savienības (turpmāk – ES) Vides ministru padomes sanāksme (turpmāk – Padomes sanāksme) Briselē.

Padomes sanāksmē plānots apstiprināt ES Padomes secinājumus (turpmāk – Padomes secinājumus) par gaisa kvalitātes uzlabošanu. Padomes sanāksmē plānota viedokļu apmaiņa par Eiropas Semestra zaļināšanu, ES Zaļo kursu un ūdens resursu jomas tiesību aktu izvērtējumu, balstoties uz sagatavotajiem diskusiju jautājumiem. Padomes sanāksmē plānots apstiprināt arī ES ilgtermiņa attīstības stratēģijas iesniegumu Apvienoto Nāciju Organizācijas (turpmāk - ANO) Vispārējās konvencijas par klimata pārmaiņām sekretariātā.

**1. Padomes secinājumi par gaisa kvalitātes uzlabošanu**

–  apstiprināšana

2019. gadā Eiropas Komisija (turpmāk – EK) publicēja izvērtējumu par gaisa kvalitātes jomas direktīvu īstenošanas efektivitāti[[1]](#footnote-2). Saskaņā ar veikto izvērtējumu konstatēts, ka gaisa kvalitātes jomas direktīvas ir daļēji efektīvas, lai sasniegtu to vispārējo mērķi — samazinātu gaisa piesārņojumu un mazinātu tā nelabvēlīgo ietekmi uz vidi un cilvēku veselību.

Padomes secinājumi izstrādāti ar mērķi apkopot galvenās atziņas un sniegt tālākas norādes, kas būtu jāņem vērā, izstrādājot jaunos gaisa kvalitātes tiesību aktus. Padomes secinājumi ietver tālākas norādes EK gan par jautājumiem, kas saistīti ar gaisa kvalitātes monitoringu, gan esošo emisiju standartu pārskatīšanu, gan gaisa kvalitātes jautājumu integrēšanu citu nozaru politikās u.c.

Padomes sanāksmē plānots apstiprināt Padomes secinājumus.

**Latvijas viedoklis**

Latvijas nostāja iekļauta pozīcijā Nr. 1 “Padomes secinājumi par gaisa kvalitātes direktīvu pārskatīšanu”, ko 2020. gada 20. februārī apstiprinājis vides aizsardzības un reģionālās attīstības ministrs J. Pūce.

**Latvija kopumā atbalsta** Padomes secinājumus. Latvija atzīst, ka ir svarīgi aizsargāt iedzīvotāju veselību un vidi no paaugstināta piesārņojuma radītajām sekām.

Latvija norāda, ka nākot klajā ar jauniem priekšlikumiem gan attiecībā uz gaisa kvalitātes direktīvu pārskatīšanu, gan arī jaunu prasību noteikšanu citu nozaru politikās, ir jāveic atbilstošs ietekmes izvērtējums.

Turklāt ir svarīgi rast papildus ES līmeņa finansējumu gaisa kvalitātes pasākumu īstenošanai un novērst ES līmenī konstatētās pretrunas starp dažādu ES nozaru politikām un gaisa kvalitātes uzlabošanu.

**2. Zaļais kurss**

- viedokļu apmaiņa

2019. gada 11. decembrī EK nāca klajā ar paziņojumu “Eiropas Zaļais kurss”[[2]](#footnote-3) (turpmāk – Zaļais kurss) un pozicionējusi to kā jaunu ES izaugsmes stratēģiju.

Zaļais kurss tiecas ES pārveidot par taisnīgu un pārticīgu sabiedrību ar mūsdienīgu, resursu efektīvu un konkurētspējīgu ekonomiku, kurā siltumnīcefekta gāzu (turpmāk – SEG) neto emisijas 2050. gadā samazinātos līdz nullei un ekonomiskā izaugsme būtu atsaistīta no resursu patēriņa. Tās mērķis ir arī aizsargāt, saglabāt un stiprināt ES dabas kapitālu un aizsargāt iedzīvotāju veselību un labbūtību no vides apdraudējumiem un ietekmes.

Padomes sanāksmē plānota viedokļu apmaiņa par Zaļo kursu, balstoties uz sagatavotajiem jautājumiem par nākamajiem soļiem ceļā uz ES klimatneitralitātes mērķi un pasākumiem jaunajā Aprites ekonomikas rīcības plānā, ko plānots publicēt 2020. gada martā.

**Latvijas viedoklis**

Latvijas sākotnējais vērtējums par Zaļo kursu ir iekļauts informatīvajā ziņojumā „Eiropas Zaļais kurss”, kas izskatīts Ministru kabineta 2020. gada 11. februāra sēdē.

Latvijas nostāja par ES virzību uz klimatneitralitāti iekļauta nacionālajā pozīcijā Nr. 2 “Par Eiropas Komisijas paziņojumu “Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku””, kas apstiprināta Ministru kabineta 2019. gada 11. jūnija sēdē.

Latvija kopumā atzinīgi vērtē EK paziņojumu “Eiropas zaļais kurss” un virzību uz klimatneitralitāti 2050. gadā.

Latvija iestājas par ambiciozāku klimata mērķu sasniegšanu, t.sk. izvirzot mērķi samazināt kopējo SEG emisiju apjomu par 55 % līdz 2030. gadam salīdzinājumā ar 1990. gadu. Latvija arī pievienojusies ES klimatneitralitātes mērķim līdz 2050. gadam. Pāreja uz klimatneitralitāti sniegs jaunus ekonomiskos stimulus un iespējas arī Latvijas iedzīvotājiem un ekonomikai.

Būs nepieciešama visu nozaru iesaiste un papildus pasākumi katrai nozarei, lai sasniegtu mērķus. Tomēr strauja un vienlaicīga tautsaimniecības transformācija un ekonomikas pārorientēšana būs izaicinājums, jo visās tautsaimniecības nozarēs būs nepieciešamas ievērojamas investīcijas un inovācijas.

2020. gads būs svarīgs starptautiskajās sarunās ANO Vispārējās konvencijas par klimata pārmaiņām (turpmāk – Klimata pārmaiņu konvencijas) ietvaros, jo valstis ir aicinātas iesniegt atjaunotus to nacionāli noteiktos devumus (turpmāk – NDC) Konvencijas sekretariātā. Tā kā ES ir izvirzījusi ambīcijas būt par klimata līderi, ir ļoti būtiski, ka arī ES ir gatava rādīt piemēru citiem starptautiskajiem partneriem, laicīgi sagatavojot un iesniedzot Konvencijas sekretariātā atjaunotu ES NDC, kurā tiktu atspoguļots ambiciozāks SEG emisiju samazināšanas mērķis 2030. gadam. Lai panāktu vienošanos par augstākiem ES 2030. gada mērķiem, mēs sagaidām no EK laicīgu ietekmes novērtējuma publiskošanu par 2030. gada mērķu paaugstināšanu vēlams dalībvalstu līmenī. Ietekmes novērtējumam ir jābūt ļoti pamatīgam, visaptverošam un kvalitatīvam.

Latvija atzinīgi vērtē EK darbu pie jaunā Aprites ekonomikas rīcības plāna un sagaida šī koncepta integrāciju visos ekonomikas sektoros. Aprites ekonomikas principu nostiprināšana rūpniecības sektorā ir nozīmīga pārejā no atkritumu uz resursu apsaimniekošanu. Latvija atbalsta jaunā Aprites ekonomikas rīcības plāna iniciatīvu integrēt ne tikai plastmasas atkritumu nozari, bet koncentrēties arī uz tekstila, rūpniecības un elektronikas nozarēm ar mērķi arvien samazināt atkritumu daudzumu un attīstīt atkritumu pārstrādi. Tādā veidā tiks veicināta ES konkurētspēja otrreizējo materiālu tirgū, ražojot un piedāvājot pasaules tirgum ilgtspējīgus produktus un pakalpojumus.

Latvija pozitīvi vērtē ilgtspējīgu produktu rīcībpolitiku un ekodizaina prasību paplašināšanu aprites ekonomikas virzienā. Tomēr vienlaikus ir jāņem vērā sociālie aspekti un potenciālais slogs sabiedrībai, ko var radīt šādas paaugstinātās prasības. Iedzīvinot aprites ekonomikas aspektus, jāstrādā pie produktu ilgtspējas un iespējas nodrošināt produktu labošanu ilgākā periodā.

Latvija pozitīvi raugās uz pasākumiem, kas ļautu efektīvāk organizēt dalīto atkritumu vākšanu un attīstīt otrreizējo izejvielu tirgu. Tomēr izvirzītie mērķi būtu vērtējami kontekstā ar to ieviešanas izmaksām.

Neapšaubāmi ir jāsamazina plastmasas nonākšana vidē, arī no cilvēka veselības aspekta. Būtiski plānot pasākumus pēc principa “samazināt piesārņojumu tā rašanās vietā”. Tas ietver arī principu “piesārņotājs maksā”, kas nozīmē, ka piesārņojuma novēršanas, likvidēšanas vai kompensēšanas izmaksas sedz tā izraisītāji.

Latvija atbalsta pasākumus pieprasījuma veicināšanai pēc vides un klimata prasībām atbilstošām precēm un pakalpojumiem, tostarp caur publisko iepirkumu. Atbalstām pasākumus zaļmaldināšanas samazināšanai, veicinot patiesas informācijas, arī par preču zaļumu, nodrošināšanu.

Lai aprites ekonomikas attīstība būtu izdevīga visiem ekonomikas dalībniekiem visā vērtību ķēdē un lai atbalstītu patērētājus ilgtspējīgas izvēles veikšanā, Latvija atbalsta šādas rīcības:

* ilgtspējīga produktu politika, lai veicinātu ilgtspējīgu produktu izstrādi, ražošanu un tirdzniecību;
* pasākumi, lai sniegtu patērētājiem ticamu, pārbaudāmu un salīdzināmu informāciju par produktu ilgtspējības pazīmēm, t.sk. saskaņā ar ES ilgtspējīgu finanšu kritēriju klasifikāciju (taksonomija), un novērstu nepatiesus “zaļos” apgalvojumus;
* atsevišķu tiesību aktu par atkritumiem modernizēšana, lai tie veicinātu aprites ekonomikas virzību;
* pasākumi, kas ļautu veicināt efektīvāku dalīto atkritumu vākšanu un attīstīt otrreizējo izejvielu tirgu;

Latvija uzskata, ka Zaļais kurss sniegs būtisku ieguldījumu visu sektoru izpratnes veicināšanā par jaunas paradigmas nepieciešamību aprites ekonomikas kontekstā.

**3.** **Eiropas Semestra zaļināšana**

- viedokļu apmaiņa

Eiropas Semestris ir devis vērā ņemamu ieguldījumu Eiropas ekonomiskās un sociālās situācijas uzlabošanā. Tomēr pamanāma kļūst klimata pārmaiņu un vides degradācijas ekonomiskā ietekme, kas ir viens no lielākajiem sistēmiskajiem riskiem, ar ko mūsdienās saskaras valstu ekonomikas, finanšu sistēmas un sabiedrība. Līdz ar to ES un tās dalībvalstīm vajadzētu nodrošināt ilgtspējīgu ekonomisko izaugsmi, vienlaikus gādājot par to, lai arī jaunākās paaudzes varētu baudīt pārtikušu nākotni tīrā vidē. Eiropas Semestra “zaļināšana” ir veids, kā veicināt ES ilgtspējīgu izaugsmi.

2019. gada 17. decembrī publicētajā EK paziņojumā “2020. gada ilgtspējīgas izaugsmes stratēģija”[[3]](#footnote-4) (turpmāk – GIIS), kurā izklāstītas savstarpēji saistītas prioritātes: vides ilgtspēja, produktivitātes pieaugums, sociālais taisnīgums, makroekonomikas stabilitāte. ES ekonomikas un nodarbinātības politikas stratēģija tiks vērsta uz Zaļā kursa īstenošanu. Kopumā GIIS stratēģijā jaunās tehnoloģijas un ilgtspējīgi risinājumi ir pozicionēti kā stimuli un dzinējspēki ES pārejai uz ilgtspējīgu un klimatneitrālu ekonomiku. GIIS kalpos par instrumentu ANO Dienaskārtības 2030 un ANO Ilgtspējīgas attīstības mērķu (turpmāk - ANO IAM) sasniegšanai, tā kā ANO IAM integrācija Eiropas semestrī sniedz unikālas iespējas aprites ekonomikas ieviešanai. Eiropas Semestris arī turpmāk saglabāsies ekonomikas, fiskālās un sociālas politikas koordinējošais instruments, tomēr tam arī jāveicina ES pāreja uz ilgtspējīgas ekonomikas izaugsmi, sniedzot ES dalībvalstīm atbalstu ANO IAM ieviešanā, t.sk. globālo klimata mērķu īstenošanai.

2020. gada ziņojumā par Latviju[[4]](#footnote-5) norādīts, ka enerģijas patēriņa samazināšana transporta un mājokļu nozarē ir Latvijas galvenie klimata politikas uzdevumi. Latvijas siltumnīcefekta gāzu emisijas uz vienu iedzīvotāju ir vienas no zemākajām ES, jo enerģijas patēriņš uz vienu iedzīvotāju ir mazāks nekā vidēji ES un atjaunojamo energoresursu enerģijas īpatsvars ir viens no augstākajiem ES. Tomēr, lai sasniegtu 2030. gada mērķi attiecībā uz siltumnīcefekta gāzu emisijām, būs jāpārvar pašreizējā enerģijas patēriņa pieauguma tendence transporta un mājokļu nozarē.

Turklāt Latvijai būs jāturpina palielināt atjaunojamo energoresursu īpatsvars, ko tā ir veiksmīgi darījusi siltumapgādes un elektroenerģijas ražošanas nozarēs, bet ko nav izdevies panākt transporta nozarē. Turklāt tai būs jāuzlabo aprites ekonomikas rezultāti un jāuzlabo lauksaimniecības un mežsaimniecības prakses ilgtspēja.

**Latvijas viedoklis**

Latvija atbalsta integrētu un sistemātisku ANO Dienaskārtības 2030 iekļaušanu Eiropas Semestra procesā, vienlaikus turpinot darbu pie ekonomiskās un sociālās konverģences veicināšanas. Latvijai ir svarīgi, lai jauni Eiropas Semestra elementi (t.i. ANO IAM) būtu rūpīgi izanalizēti un pārdomāti iekļauti, tādējādi nemazinot Eiropas Semestra efektivitāti. Tāpēc aicinām EK sadarbībā ar ES dalībvalstīm domāt par Eiropas semestra procesa efektivitātes uzlabošanu un tā vienkāršošanu.

Latvija kopumā atbalsta pēc iespējas lielāku vides jautājumu integrēšanu nozaru politikās. Integrējot ilgtspējīgas attīstības mērķus, būtiski uzlabot ziņošanu par sasniedzamajiem rādītājiem.

Eiropas Semestrim jātiecas panākt, ka visas nozares pilnvērtīgāk izmanto klimata pārmaiņu politikas un aprites ekonomikas piedāvātās iespējas, t.sk. SEG izmešu apjoma samazināšanu, pārdomātāku zemes resursu apsaimniekošanu, kā arī atbalsta programmu izveidi uzņēmējiem, kuri vēlas efektīvāk izlietot tiem nepieciešamos resursus.

Lai mazinātu administratīvo slogu un informācijas pārklāšanos, būtiski sasaistīt ANO IAM ieviešanas monitoringu ar citiem esošajiem monitoringa mehānismiem, piemēram, Vides politikas īstenošanas pārskatu, kā arī citiem politikas instrumentiem, kas minēti Zaļajā kursā.

Atzinīgi vērtējams priekšlikums izstrādāt Astoto ES Vides rīcības programmu, kurā tiks konkretizēti sasniedzamie vides un klimata politikas mērķi. Attiecīgi 8. Vides rīcības programmai būtu jāpiedāvā jauns monitoringa mehānisms, kas sniegtu atbalstu vides mērķu ieviešanas monitoringam.

8. Vides rīcības programma, Eiropas Zaļais kurss un ANO Dienaskārtība 2030 ir savstarpēji papildinošas un saistītas rīcībpolitikas, kuru ieviešana veicinās ES pārorientēšanos uz vides ilgtspēju. Lai pastiprinātais Eiropas Semestra ilgtspējas aspekts sniegtu pienesumu ANO IAM sasniegšanā, būs nepieciešama rīcība visās nozaru politikās gan ES, gan ES dalībvalstu nacionālā līmenī. Katrai ES dalībvalstij ir savi ekonomiskie, sociālie un vides riski, kurus nepieciešams ņemt vērā, ieviešot ANO IAM.

**4. Ūdens resursu jomas tiesību aktu izvērtējums**

- viedokļu apmaiņa

2019. gada nogalē tika publicēts EK paziņojums par ES ūdens resursu jomas tiesību aktu izvērtējumu[[5]](#footnote-6), kura mērķi ir novērtēt, vai ūdens resursu jomas direktīvas (Ūdens struktūrdirektīva 2000/60/EK[[6]](#footnote-7), Vides kvalitātes standartu direktīva 2008/105/EK[[7]](#footnote-8), Pazemes ūdeņu direktīva 2006/118/EK[[8]](#footnote-9), Plūdu direktīva 2007/60/EK[[9]](#footnote-10)) ir piemērotas tām izvirzītajiem mērķiem un pārbaudīt to izpildi/sniegumu.

Izvērtējumā secināts, ka ūdens resursu jomas direktīvas lielā mērā ir piemērotas mērķim un ir uzlabojušas ūdenstilpju aizsardzību un plūdu riska pārvaldību. Tāpat atzīts, ka direktīvu mērķi ir tikpat svarīgi kā to pieņemšanas laikā un veicina ilgtspējīgas attīstības mērķu sasniegšanu.

EK secinājusi,ka virzība uz labu stāvokli būs lēna, bet nepārtraukta. Lēno progresu nosaka gan lēna direktīvu īstenošana, nepietiekamais finansējums un nepietiekamā vides mērķu integrācija citu nozaru politikā, gan ūdeņu lēnā reakcija uz veiktajiem pasākumiem.

Izvērtējumā par Komunālo notekūdeņu direktīvas 91/271/EEK[[10]](#footnote-11) ieviešanu secināts, ka direktīva kopumā ir efektīva un rezultatīva, tās normas ir vienkāršas, skaidras un mērķtiecīgas. Direktīvas panākumus nosaka arī ES izmantotā “burkāna un pātagas” pieeja – pieejams ES fondu finansējums tās ieviešanai un pārkāpuma procedūru ierosināšana par saistību neizpildi. Vienlaikus secināts, ka ir vairāki jautājumi, kurus nepieciešams uzlabot, piemēram, kanalizācijas sistēmas avārijas pārplūdes, decentralizētās kanalizācijas sistēmas u.c.

Padomes sanāksmē plānota viedokļu apmaiņa, balstoties uz diskusiju jautājumiem par to, kādi ir piemērotākie pasākumi, lai risinātu tādas jaunas problēmas, kas saistās ar klimata pārmaiņām un potenciāli problemātiskām piesārņojošām vielām. Tāpat diskusijas notiks par to, kā panākt ES ūdens resursu jomas tiesību aktu mērķu ciešāku integrēšanu citās ES politikas jomās un kā uzlabot ES ūdens resursu jomas tiesību aktu īstenošanu.

**Latvijas viedoklis**

Attiecībā uz Notekūdeņu direktīvas 91/271/EEK izvērtējumu, piekrītam EK, ka ir vairākas jomas, kur ir nepieciešami direktīvas atjauninājumi, jo īpaši attiecībā uz klimata pārmaiņām un iepriekš vērā neņemtiem piesārņotājiem (*emerging pollutants*). Šie izaicinājumi var sarežģīt notekūdeņu attīrīšanas infrastruktūras darbību un ietekmēt attīrīšanas procesus, un kuru dēļ, lai arī atbilstoši pašreizējām prasībām attīrīti, notekūdeņi vēl arvien var saturēt videi un cilvēku veselībai kaitīgas vielas. Vienlaikus Latvija norāda, ka rosinot jebkurus grozījumus direktīvā, ir jāizvērtē tās īstenošanas sociālie un ekonomiskie aspekti, tai skaitā, jāņem vērā nepieciešamība nodrošināt kanalizācijas pakalpojumu pieejamību iedzīvotājiem un notekūdeņu savākšanas un attīrīšanas tehnisko risinājumu izmaksu efektivitāte.

Attiecībā uz pārējo ūdens resursu jomas direktīvu izvērtējumu, Latvija piekrīt EK slēdzienam, ka tās vēl arvien atbilst mērķim veidot sistēmu ūdeņu stāvokļa uzlabošanai un ar ūdeņiem saistītā riska mazināšanai. Piekrītam secinājumam, ka Plūdu direktīvas 2007/60/EK ietekmi ir pāragri novērtēt un ka tā tomēr ir devusi plūdu riska pārvaldības ietvaru plūdu riska pārvaldības sistēmas izveidei.

Tomēr izvērtējums neatbild uz jautājumu, vai Ūdens struktūrdirektīvā 2000/60/EK paredzētie mehānismi pēc trešā upju baseinu apsaimniekošanas plānošanas cikla pabeigšanas nodrošinās sasniegtā stāvokļa uzturēšanu un turpmāku virzību uz laba ūdeņu stāvokļa sasniegšanu. Ūdens struktūrdirektīvas 2000/60/EK ieviešanai nevar būt noteikts gala termiņš, ņemot vērā gan dabas, gan sociālos un ekonomiskos procesus, kuru virzību un ietekmi pilnībā nav iespējams prognozēt, gan to, ka pašlaik tikai ap 40% ES virszemes ūdeņu ir labā stāvoklī.

Attiecībā uz efektīvāku ES ūdens resursu jomas tiesību aktu mērķu integrēšanu citās ES politikas jomās, Latvija uzskata, ka jākombinē un vienlaikus jāizmanto pieejas “no augšas uz leju” (*top-down*) un “no apakšas uz augšu” (*bottom-up*), jo tikai viena no tām nebūs efektīva. Svarīgi, lai diskusija starp nozarēm notiktu ne tikai nacionālā līmenī, bet arī ES līmenī. Prakse rāda, ka rezultatīvāk ir diskutēt ar citām nozarēm par vides prasību iekļaušanu to politikas dokumentos, atbalsta mehānismos un saistītos tiesību aktos, ja arī citu nozaru politikas uzstādījumos ES līmenī ir prasība izvērtēt nozares ietekmi uz vidi, īstenot un finansēt atbilstošus pasākumus.

Jādomā par ūdens resursu jomā izvirzīto mērķu sasniegšanai izmantojamo risinājumu un to finansēšanas mehānismu dažādošanu. Te var palīdzēt salīdzinoši vienkāršas aktivitātes, piemēram, ES dalībvalstu pieredzes apmaiņas pasākumi, t.sk. lēmumu pieņēmēju līmenī, piesaistot arī tehnoloģiju un finanšu ekspertus. Jāsekmē sadarbība un informācijas apmaiņa arī vides sektora iekšienē, piemēram, starp ūdeņu aizsardzības un klimata pārmaiņu adaptācijas, teritoriālās plānošanas ekspertiem, lai palielinātu informētību par izvirzītajiem mērķiem un saskaņotu rīcības virzībā uz tiem.

Jāizmanto EK uzsāktais Zaļais kurss un tā nulles piesārņojuma iniciatīva, lai saliktu nepieciešamos uzsvarus un pārskatītu atbildību sadalījumu par ūdens jomas mērķu sasniegšanu, nostiprinātu praksē tos principus un mehānismus, ko jau nosaka esošieES ūdeņu un vides jomas tiesību akti un politika, piemēram, atļauju izsniegšanu, ietekmes izvērtēšanu, vielu vai produktu lietošanas ierobežojumus, aprites ekonomikas principus u.tml. Ilgtspējīgāks risinājums ir neļaut piesārņojumam nonākt ūdeņos, to skaitā, notekūdeņos, nekā meklēt pasākumus un tehnoloģijas ūdeņu attīrīšanai, kad tie jau ir piesārņoti. Neapšaubāmi, ir jādomā par instrumentu kompleksu, kas var tikt izmantoti ūdeņu jomas pasākumu finansēšanai, ņemot vērā, ka ES fondu ieguldījumi arvien vairāk samazināsies, savukārt investīciju vajadzības pieaugs pat turpinot ūdenssaimniecības un citu saistīto nozaru darbību kā līdz šim (*business as usual*).

**5.  ES ilgtermiņa zemu SEG attīstības stratēģijas iesniegums**

- apstiprināšana

Visas Parīzes nolīguma Puses aicinātas līdz 2020. gadam iesniegt Konvencijas sekretariātam ilgtermiņa zemu SEG emisiju iesniegumus jeb stratēģijas, saskaņā ar Klimata pārmaiņu konvencijas Parīzes nolīguma 4. panta 19. punktu un Parīzes nolīguma pavadošā lēmuma 1/CP.21 35. pantu.

EK ir sagatavojusi ES ilgtermiņa Stratēģiju iesniegšanai Konvencijas sekretariātā, saskaņā ar 2019. gada 17.- 18. decembra Eiropadomes secinājumos doto mandātu, kā arī saturisko secinājumu punktiem saistībā ar klimatu.

Padomes sanāksmē plānota Stratēģijas apstiprināšana.

**Latvijas viedoklis**

Latvijas nostāja iekļauta nacionālajā pozīcijā “Par iesnieguma projektu Apvienoto Nāciju Organizācijas Vispārējās konvencijas par klimata pārmaiņām Eiropas Savienības un tās dalībvalstu vārdā par Eiropas Savienības un tās dalībvalstu ilgtermiņa zemu siltumnīcefekta gāzu emisiju attīstības stratēģiju”.

Latvija kopumā atbalsta EK sagatavoto ES un tās dalībvalstu ilgtermiņa zemu SEG emisiju attīstības Stratēģiju un tās iesniegšanu Klimata pārmaiņu konvencijas sekretariātam.

Latvija uzsver, ka 2020. gads būs nozīmīgs globālajā cīņā ar klimata pārmaiņām, tādēļ ES Stratēģijas iesniegumam nepieciešams nodrošināt spēcīgu vēstījumu saistībā ar ES lomu ES vides standartu veicināšanā globālā mērogā.

**Citi jautājumi:**

**Eiropas Klimata likums –** Komisijas sniegta informācija

Š.g. 4. martā EK plāno publicēt priekšlikumu Eiropas klimata likumam, kurā tiks nostiprināts mērķis līdz 2050. gadam panākt klimatneitralitāti. Klimata likums nepieciešams, lai nodrošinātu, ka ieguldījumu klimatneitralitātes mērķa sasniegšanā sniedz visas ES rīcībpolitikas un nozares. Saskaņā ar Zaļo kursu, paredzams, ka tiks pārskatīti arī spēkā esošie tiesību akti klimata politikas jomā, kā arī ieviesti jauni tiesību akti saistībā ar aprites ekonomiku, ēku atjaunošanu, bioloģisko daudzveidību, lauksaimniecību un inovācijām.

Latvija atbalsta ES virzību uz klimatneitralitāti 2050. gadā, atbalstot EK ieceri iekļaut 2050. gada klimatneitralitātes mērķi Eiropas klimata likumā, ar nosacījumu, ka tiek pienācīgi ņemta vērā šāda vērienīga mērķa taisnīga pāreja. Likums ES līmenī nodrošinās skaidrību par pārejas nosacījumiem, kā arī investoriem nepieciešamo politikas paredzamību.

Latvija pieņem zināšanai EK sniegto informāciju.

**Taisnīgas pārkārtošanās fonds** – Komisijas sniegta informācija

Lai sasniegtu Eiropas zaļā kursa izvirzītos mērķus, 2020. gada 14. janvārī EK nāca klajā ar Eiropas zaļā kursa investīciju plānu[[11]](#footnote-12), un jaunu Taisnīgas pārkārtošanās mehānismu, ietverot arī jaunu Taisnīgas pārkārtošanās fondu (turpmāk – TPF). TPF plānots kā instruments, lai sniegtu atbalstu teritorijām, kuras saskaras ar lielām sociālekonomiskām grūtībām, kas rodas, pārkārtojoties uz klimatneitrālu ES ekonomiku.

Vides aizsardzības un reģionālās attīstības ministrija ir sagatavojusi nacionālās pozīcijas “Par priekšlikumu Eiropas Parlamenta un Padomes regulai ar ko izveido Taisnīgas pārkārtošanās fondu” projektu, kurā tiks atspoguļota detalizēta Latvijas nostāja attiecībā uz TPF. Šo nacionālo pozīciju plānots virzīt apstiprināšanai Ministru kabineta sēdē š.g. martā.

Latvija pieņem zināšanai EK sniegto informāciju.

**Polijas priekšlikums par aviācijas nozari**

Padomes sanāksmē iekļauts jautājums par Polijas izplatīto dokumentu saistībā ar aviācijas nozares emisijas kvotu izsolēm saskaņā ar ES emisiju tirdzniecības sistēmu ( turpmāk - ES ETS). Polija ir norādījusi, ka saskaņā ar Eiropas Vides aģentūras datiem, aviācijas nozare ir vienīgā, uz kuru attiecas ES ETS sistēma, kur emisijas gadu no gada palielinās. Galvenais iemesls tam ir pastāvīgi pieaugošais pasažieru un lidojumu skaits, taču tehniskie uzlabojumi, flotes nomaiņa un paaugstinātā darbības efektivitāte daļēji kompensē pieauguma ietekmi. Tajā pašā laikā aviācijas nozare saņem bezmaksas emisijas kvotas. Polija uzsver, ka ES ETS sistēmas galvenais mērķis ir rentablā veidā samazināt SEG emisijas un šajā kontekstā bezmaksas emisijas kvotu piešķiršana aviācijas operatoriem būtu jāuzskata par mehānismu, kas vājina ES ETS ietekmi, un kas šobrīd nav pamatota. Polija uzskata, ka nepieciešams veikt detalizētu analīzi un ietekmes novērtējumu par atbilstoša regulējuma risinājumu sagatavošanu saistībā ar bezmaksas emisijas kvotu atcelšanu aviācijas nozarē.

Latvija ir piesardzīga attiecībā uz Polijas priekšlikumu un uzskata, ka nepieciešamas turpmākas dalībvalstu un EK diskusijas par šo jautājumu. Šobrīd ir noteikts, ka finanšu līdzekļi, kas iegūti ES ETS ietvarā (ja emisijas kvotas ir palikušas pāri un tās ir tikušas realizētas un iegūti finanšu līdzekļi), tad tos aviokompānija ir tiesīga izmantot tikai klimata pārmaiņu mazināšanas pasākumiem, tādējādi tas nav uzskatāms par peļņas avotu. Latvija vēlētos saņemt vairāk informācijas un datus, uz kuriem Polijas priekšlikums tiek balstīts pilnvērtīgai diskusijai par šo jautājumu.

**Latvijas delegācija:**

Delegācijas vadītājs: Juris Pūce, Vides aizsardzības un reģionālās attīstības ministrs.

Delegācijas dalībnieki: Alise Balode, vēstniece, Latvijas Republikas pastāvīgās pārstāves ES vietniece;

Alda Ozola, Vides aizsardzības un reģionālās attīstības ministrijas valsts sekretāra vietniece;

Linda Leja, Vides aizsardzības un reģionālās attīstības ministrijas nozares padomniece;

Anna Popkova, Vides aizsardzības un reģionālās attīstības ministrijas Klimata pārmaiņu departamenta vecākā eksperte.

Vides aizsardzības un  
reģionālās attīstības ministrs Juris Pūce

Vides aizsardzības un reģionālās attīstības ministrijas  
valsts sekretārs Edvīns Balševics

1. Izvērtējumi pieejami EK tīmekļvietnē: <https://ec.europa.eu/environment/air/quality/aqd_fitness_check_en.htm> [↑](#footnote-ref-2)
2. Eiropas Komisijas paziņojums “Eiropas zaļais kurss”, COM(2019)640 [↑](#footnote-ref-3)
3. EK paziņojums “2020. gada ilgtspējīgas izaugsmes stratēģija”, COM(2019)650 [↑](#footnote-ref-4)
4. 2020. gada ziņojums par Latviju pieejams tīmekļvietnē <https://ec.europa.eu/info/sites/info/files/2020-european_semester_country-report-latvia_lv.pdf> [↑](#footnote-ref-5)
5. Eiropas Komisijas paziņojums par ES ūdeņu jomas tiesību aktu izvērtējumu https://ec.europa.eu/environment/water/fitness\_check\_of\_the\_eu\_water\_legislation/documents/Water%20Fitness%20Check%20-%20SWD(2019)439%20-%20web.pdf [↑](#footnote-ref-6)
6. Eiropas Parlamenta un Padomes 2000. gada 23. oktobra Direktīva 2000/60/EK, ar ko izveido sistēmu Kopienas rīcībai ūdens resursu politikas jomā [↑](#footnote-ref-7)
7. Eiropas Parlamenta un Padomes 2008. gada 16. decembra Direktīva 2008/105/EK par vides kvalitātes standartiem ūdens resursu politikas jomā, un ar ko groza un sekojoši atceļ Padomes Direktīvas 82/176/EEK, 83/513/EEK, 84/156/EEK, 84/491/EEK, 86/280/EEK, un ar ko groza Direktīvu 2000/60/EK [↑](#footnote-ref-8)
8. Eiropas Parlamenta un Padomes 2006. gada 12. decembra Direktīva 2006/118/EK par gruntsūdeņu aizsardzību pret piesārņojumu un pasliktināšanos [↑](#footnote-ref-9)
9. Eiropas Parlamenta un Padomes 2007. gada 23. oktobra Direktīva 2007/60/EK par plūdu riska novērtējumu un pārvaldību [↑](#footnote-ref-10)
10. Padomes 1991. gada 21. maija direktīva 91/271/EEK par komunālo notekūdeņu attīrīšanu [↑](#footnote-ref-11)
11. COM(2020) 21 final: Komisijas paziņojums Eiropas Parlamentam, Eiropadomei, Padomei, Eiropas Ekonomikas un Sociālo lietu komitejai un Reģionu komitejai “Eiropas zaļā kursa investīciju plāns” <https://eur-lex.europa.eu/legal-content/LV/TXT/PDF/?uri=CELEX:52020DC0021&from=EN> [↑](#footnote-ref-12)